ილიაუნის ბიზნესის სკოლის საინფორმაციო შეხვედრა პირველკურსელებთან
2015-07-10 15:00 (Asia/Dubai)
10 ივლისს, 15:00 საათზე, ილიას სახელმწიფო უნივერსიტეტის E 407 აუდიტორიაში, ილიაუნის ბიზნესის სკოლის ადმინისტრაცია პირველკურსელთათვის ატარებს საინფორმაციო შეხვედრას ძირითადი მიმართულების არჩევასთან დაკავშირებით.
დრო: 10 ივლისი, 15:00 საათი
ადგილმდებარეობა: ილიას სახელმწიფო უნივერსიტეტის E 407 აუდიტორია (ჩოლოყაშვილის გამზ. №3/5)

მეწარმე კურსდამთავრებულთა ცენტრის პრეზენტაცია
2015-07-10 19:00
10 ივლისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება მეწარმე კურსდამთავრებულთა ცენტრის პრეზენტაცია. ცენტრში ამ დროისთვის 60-მდე მეწარმე კურსდამთავრებულია გაერთიანებული. პრეზენტაციაზე საუბარი იქნება სამომავლო გეგმებზე, კურსდამთავრებულების მეტად ჩართვაზე საუნივერსიტეტო ცხოვრებაში.
პრეზენტაციაზე სიტყვით წარდგებიან:
გიგა ზედანია – ილიას სახელმწიფო უნივერსიტეტის რექტორი: მისასალმებელი სიტყვა, კურსდამთავრებულთა და მეწარმე კურსდამთავრებულთა ქსელის მნიშვნელობის შესახებ;
ნინო დვალიძე – ილიას სახელმწიფო უნივერსიტეტის რექტორის მოადგილე: მეწარმეობისა და ინოვაციური ეკოსისტემის მნიშვნელობის, მიმდინარე პროექტების შესახებ;
ნინო ენუქიძე – EANET პროექტის კოორდინატორი: მეწარმე კურსდამთავრებულთა ცენტრის მიზნების, ამოცანების და შესაძლებლობების განხილვა, საიტის მოკლე პრეზენტაცია;
მეწარმე კურსდამთავრებულთა ცენტრის ხელმძღვანელი, მაია ნონიაშვილი მეწარმე კურსდამთავრებულებს სასაჩუქრე პაკეტებს გადასცემს. პრეზენტაციის ფარგლებში, მოეწყობა მეწარმე კურსდამთავრებულთა პროფილების ვიდეოჩვენება. პრეზენტაცია დასრულდება ფურშეტით.
დრო: 10 ივლისი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი “ლიგამუსი” (ჭავჭავაძის გამზ. №32)

ილიაუნის 2015 წლის ბაკალავრების გამოსაშვები ცერემონია
2015-07-12 19:00
12 ივლისს, 19:00 საათზე, გიწვევთ ილიას სახელმწიფო უნივერსიტეტის 2015 წლის ბაკალავრების გამოსაშვებ ცერემონიაზე.
ღონისძიებას გახსნის და სტუდენტებს უნივერსიტეტის დასრულებასა და ცხოვრების ახალი ეტაპის დაწყებას მიულოცავს ილიას სახელმწიფო უნივერსიტეტის რექტორი, გიგა ზედანია.
ტრადიციულად, წელსაც ჩავატარეთ კონკურსი და გამოვლინდა გამარჯვებული კურსდამთავრებული, რომელიც გამოსაშვებ ცერემონიაზე სიტყვით გამოვა.
ღონისძიების ოფიციალური ნაწილი ბაკალავრებისთვის ყველაზე დასამახსოვრებელი რიტუალით – ქუდების ცაში აყრით დასრულდება.
ცერემონიას მუსიკალურად გააფორმებს ილიაუნის ვოკალური ჯაზ-ბენდი.
დრო: 12 ივლისი, 19:00 საათი
ადგილმდებარეობა: ილიაუნის A კორპუსის წინა ეზო (ილია ჭავჭავაძის გამზ. №32)
გელოდებით.

ნიდერლანდური ენისა და კულტურის ცენტრის საინფორმაციო შეხვედრა სტიპენდიებთან დაკავშირებით
2015-07-13 15:00
13 ივლისს, 15:00 საათზე, ილიას სახელმწიფო უნივერსიტეტის S 503 აუდიტორიაში ილიაუნის ნიდერლანდური ენისა და კულტურის ცენტრი პირველი და მეორე კურსის სტუდენტებს იწვევს საინფორმაციო შეხვედრაზე ნიდერლანდებისა და ბელგიის საზაფხულო კურსებთან და ნიდერლანდური ენის შესწავლის პერპექტივებთან დაკავშირებით.
დრო: 13 ივლისი, 15:00 საათი
ადგილმდებარეობა: ნიდერლანდური ენისა და კულტურის ცენტრი, ილიას სახელმწიფო უნივერსიტეტის S კორპუსი, ოთახი 503 (გ. წერეთლის ქ. № 3)
დასწრება თავისუფალია.

ილიაუნის ხალხური სიმღერის სტუდენტური გუნდი
2015-07-13 18:30
13 ივლისს, 18:30 საათზე, ილიას სახელმწიფო უნივერსიტეტის B202 აუდიტორიაში გაიმართება ილიაუნის ხალხური სიმღერის სტუდენტური გუნდის საანგარიშო კონცერტი. გუნდი, ოთხი წელია, არსებობს და მასში მონაწილეობა 80-მდე სტუდენტმა მიიღო. გუნდი ყოველ კონცერტზე ახალ რეპერტუარს წარადგენს. გუნდის ხელმძღვანელია ასოცირებული პროფესორი თამაზ გაბისონია.
დრო: 13 ივლისი, 18:30 საათი
ადგილმდებარეობა: B 202 აუდიტორია, ილიას სახელმწიფო უნივერსიტეტი (ჭავჭავაძის გამზ. №32)
დასწრება თავისუფალია.

საქველმოქმედო არტ-ფსიქოლოგიური, სარეაბილიტაციო ტრენინგი 13 ივნისის სტიქიით დაზარალებულ ბავშვებთან ილიაუნიში
2015-07-15 11:00
15-19 ივლისს,11:00-დან 13:00 საათამდე, ილიას სახელმწიფო უნივერსიტეტის ბავშვის განვითარების ინსტიტუტში (C 130 ოთახი) ილიაუნის პროფესორი, ფსიქოლოგიის დოქტორი რუსუდან მირცხულავა, პიროვნული განვითარებისა და ინოვაციური პროგრამების ტერენინგცენტრთან ერთად, ატარებს საქველმოქმედო არტ-ფსიქოლოგიურ, სარეაბილიტაციო ტრენინგს 13 ივნისის სტიქიით დაზარალებულ ბავშვებთან. ილიას სახელმწიფო უნივერსიტეტი უზრუნველყოფს ბავშვების ტრანსპორტირებას. ტრენინგის ბოლოს კი თითოეულ მათგანს გადაეცემა საჩუქრები.
დრო: 15-19 ივლისი, 11:00-13:00 საათი
ადგილმდებარეობა: ბავშვის განვითარების ინსტიტუტი, ილიას სახელმწიფო უნივერსიტეტის C 130 ოთახი (ჭავჭავაძის გამზ. №32)

სამაგისტრო ნაშრომების დაცვა - საბაზო და საშუალო სკოლის საგნის/საგნობრივი ჯგუფის მასწავლებლის მომზადებისა და განათლების ადმინისტრირების სამაგისტრო პროგრამებზე
2015-07-16 10:00
16 ივლისს 10:00-დან 13:00 საათამდე, ილიას სახელმწიფო უნივერსიტეტის G 106 აუდიტორიაში შედგება საბაზო და საშუალო სკოლის საგნის/საგნობრივი ჯგუფის მასწავლებლის მომზადებისა და განათლების ადმინისტრირების სამაგისტრო პროგრამებზე სამაგისტრო ნაშრომების დაცვა. დაცვა, ილიაუნის მეცნიერებისა და ხელოვნების ფაკულტეტთან არსებული განათლების სკოლის საბჭოს სხდომის (2015 წლის 27 მაისი) გადაწყვეტილებით, შედგება საჯაროდ, რაც გულისხმობს იმას, რომ მასზე დასწრების საშუალება ნებისმიერ დაინტერესებულ პირს ექნება.
დრო: 16 ივლისი, 10:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)
დასწრება თავისუფალია.

სამაგისტრო ნაშრომების დაცვა - საბაზო და საშუალო სკოლის საგნის/საგნობრივი ჯგუფის მასწავლებლის მომზადებისა და განათლების ადმინისტრირების სამაგისტრო პროგრამებზე
2015-07-16 10:00
16 ივლისს, 10:00-დან 13:00 საათამდე, ილიას სახელმწიფო უნივერსიტეტის G 106 აუდიტორიაში შედგება საბაზო და საშუალო სკოლის საგნის/საგნობრივი ჯგუფის მასწავლებლის მომზადებისა და განათლების ადმინისტრირების სამაგისტრო ნაშრომების საჯარო დაცვის პლენარული სესია. შემდეგ დაცვა გაგრძელდება სექციებში.
სამაგისტრო ნაშრომების დაცვაზე დასწრება შეეძლება ნებისმიერ დაინტერესებულ პირს.
დრო: 16 ივლისი, 10:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)

ვორკშოპი: დროებითი პავილიონი ან Pop-up Space ურბანულ გარემოში
2015-07-16 11:33
ილიას სახელმწიფო უნივერსიტეტი, საბუნებისმეტყველო მეცნიერებებისა და საინჟინრო ფაკულტეტის არქიტექტურის პროგრამის ფარგლებში, ამერიკის შეერთებული შტატების საელჩოს მხარდაჭერით, 2015 წლის სექტემბერში აწყობს ვორკშოპს: „დროებითი პავილიონი ან Pop-up Space ურბანულ გარემოში“. ვორკშოპის მიზანია ახალგაზრდა თაობამ გააცნობიეროს “მწვანე” არქიტექტურის ფილოსოფია, გაითვალისწინოს ბუნებრივი რესურსების გამოყენების პრინციპები, გაუფრთხილდეს და დაიცვას არსებული რესურსები.
ვორკშოპს გაუძღვებიან ილიას სახელმწიფო უნივერსიტეტის პროფესორები, საერთაშორისო ექსპერტი, BuroHappold Engineering-ის წევრი ანა სერა, მწვანე მშენებლობის საბჭო საქართველოს წარმომადგენელი (http://gbc.org.ge) და სხვადასხვა ფონდის ხელმძღვანელები.
ვორკშოპში მონაწილეობის მისაღებად ილიას სახელმწიფო უნივერსიტეტი იწვევს არქიტექტურის და საინჟინრო მიმართულების მე-2, მე-3 და მე-4 კურსის ბაკალავრებსა და მაგისტრანტებს.
ვორკშოპის დასრულების შემდეგ მოეწყობა ნამუშევრების გამოფენა. საუკეთესო ნამუშევრები დაიბეჭდება კრებულის სახით. თითოეულ მონაწილეს გადაეცემა სერტიფიკატი.
დაინტერესებულ სტუდენტებს, გთხოვთ, გამოაგზავნოთ CV და პორტფოლიო (5 ნამუშევარი) ელექტრონულ მისამართზე: popupcity@iliauni.edu.ge
წარმოდგენილი მონაცემების საფუძველზე შეირჩევა 20 სტუდენტი.
საბუთების გამოგზავნის ბოლო ვადაა: 15 აგვისტო
საკონტაქტო ინფორმაცია:
ვორკშოპის ორგანიზატორი და კოორდინატორი: ია კუპატაძე
ელფოსტა: popupcity@iliauni.edu.ge

ილიაუნი და Start up Grind თბილისი მასპინძლობს ინდრეკ რებეინს და კაი აილენდს
2015-07-16 18:00
16 ივლისს, 18:00-დან 20:00 საათამდე, ილიას სახელმწიფო უნივერსიტეტის წიგნის სახლში „ლიგამუსი“ ილიას სახელმწიფო უნივერსიტეტი და Start up Grind თბილისი მასპინძლობს ინდრეკ რებეინს და კაი აილენდს.
„სტარტაპ გრაინდი“ არის გლობალური „სტარტაპ“ თანამეგობრობა, რომლის მიზანია, გაანათლოს, შთააგონოს და დააკავშიროს ახალგაზრდა მეწარმეები. ის ყოველთვიურად მასპინძლობს ღონისძიებებს 40 ქალაქსა და 20 ქვეყანაში, სადაც მონაწილეობენ ადგილობრივი დამფუძნებლები, ინოვატორები, განმანათლებლები და ინვესტორები. ისინი ერთმანეთს უზიარებენ პერსონალურ ისტორიებს და წარმატებული კომპანიების მუშაობის გამოცდილებას. „სტარტაპ გრაინდის“ სისტემატური ინტერვიუები, შეხვედრები და წლიური კონფერენციები ხელს უწყობს მასში მომუშავე ადამიანების ერთმანეთთან დაკავშირებას, „სტარტაპებს“ კი აძლევს საშუალებას, გახდნენ ძლიერი ქსელის ნაწილი, ჩამოაყალიბონ მნიშვნელოვანი კავშირები და მიიღონ შთაგონება მომავალი განვითარებისთვის.
ინდრეკ რებეინი ტექნოლოგიების მთავარი ოფიცერია კომპიუტერული ტექნიკის აქსელერატორ კომპანიაში BuiltIt. ის ძირითადად მოღვაწეობს ელექტრონიკის ინდუსტრიის სფეროში. 2012 წელს, ინდრეკი ესტონეთში გამართული შვედური ბიზნესდაჯილდოების მიერ აღიარებული იქნა წლის ახალგაზრდა მეწარმედ, ელექტრონიკის საინჟინრო მომსახურების ბიურო “ჰეჯჰოგისთვის” გაწეული სამუშაოსთვის. 2014 წელს, ინდკერი შეუერთდა ტექნიკის აქსელერატორი კომპანია BuiltIt-ის ბირთვულ გუნდს იმისასთვის, რომ დაეხმაროს ახალ „სტარტაპებს“ იდეების განმტკიცებასა და მათი ბიზნესის სწორად წარმართვაში.
კაი აილენდის სამუშაო გამოცდილება მიმართულია სოციალური მედიამარკეტინგისა და სოციალური და სამომხმარებლო კმაყოფილებისკენ ორიენტირებული ბრენდების შექმნისკენ. ამჟამად კაი მუშაობს ფონდთან Garage48, სადაც ორგანიზებას უწევს ჰაკატონებს აღმოსავლეთ ევროპაში, აზიასა და აფრიკაში, რითაც აძლიერებს „სტარტაპების“ ადგილობრივ ეკოსისტემებს, ეხმარება „სტარტაპებსა“ და კორპორაციებს შორის ორმხრივად მომგებიანი კავშირების დამყარებას. კაის სჯერა, რომ ახლად წამოწყებული „სტარტაპის“ თემი უნდა ემყარებოდეს იმ დამოკიდებულებას, რომლის მიხედვითაც, დახმარების სანაცვლოდ, ისინი დაეხმარებიან სხვებს. კაის მიზანია, დააკავშიროს „სტარტაპების“ დამფუძნებლები წარმატებულ მეწარმეებთან ნამდვილი ინოვაციის შესაქმნელად.
დეტალური ინფორმაციისთვის ეწვიეთ ბმულს.
დრო: 16 ივლისი, 18:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)

ილიაუნის 2015 წლის მაგისტრების გამოსაშვები ცერემონია
2015-07-19 19:00
19 ივლისს, 19:00 საათზე, გიწვევთ ილიას სახელმწიფო უნივერსიტეტის 2015 წლის მაგისტრების გამოსაშვებ ცერემონიაზე.
ღონისძიებას გახსნის და სტუდენტებს უნივერსიტეტის დასრულებასა და ცხოვრების ახალი ეტაპის დაწყებას მიულოცავს ილიას სახელმწიფო უნივერსიტეტის რექტორი, გიგა ზედანია.
ტრადიციულად, წელსაც ჩავატარეთ კონკურსი და გამოვლინდა გამარჯვებული კურსდამთავრებული, რომელიც გამოსაშვებ ცერემონიაზე სიტყვით გამოვა.
ღონისძიების ოფიციალური ნაწილი მაგისტრებისთვის ყველაზე დასამახსოვრებელი რიტუალით – ქუდების ცაში აყრით დასრულდება.
ცერემონიას მუსიკალურად გააფორმებს ილიაუნის ვოკალური ჯაზ-ბენდი.
დრო: 19 ივლისი, 19:00 საათი
ადგილმდებარეობა: ილიაუნის ბოტანიკის ინსტიტუტი
18:30 საათიდან აბანოებთან მობილიზებული იქნება სამარშრუტო ტაქსი, რომელიც სტუმრებს მოემსახურება.
გელოდებით.

ილიაუნის სამეცნიერო კაფეში: შეხვედრა მიხეილ მებონიასთან
2015-07-21 16:00
21 ივლისს, 16:00 საათზე ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო კაფე გიწვევთ შეხვედრაზე საბუნებისმეტყველო მეცნიერებებისა და საინჟინრო ფაკულტეტის დოქტორანტთან, მიხეილ მებონიასთან.
შეხვედრის თემაა: ნანომესრული ფენების ელექტრონული თვისებები
მომხსენებელი დოქტორანტი მიხეილ მებონია მოგვითხრობს იულიხის კვლევით ცენრში (გერმანია) ბოლო ხანებში ჩატარებული გაზომვების შედეგებზე.
“ჩვენ ვიკვლევთ პერიოდულ ნანოსტრუქტურებს, კერძოდ Au და Si ნანომესრულ თხელ ფირებს. კვლევა ფოკუსირებულია ფირების ელექტრონულ მახასიათებლებზე. ნანომესერი კრძალავს ელექტრონების ზოგიერთ კვანტურ მდგომარეობას, რის შედეგადაცამოვარდნილი ელექტრონები გადადის უფრო მაღალ ენერგეტიკულ მდგომარეობებში. ეს გადასვლები დრამატულად ცვლიან ელექტრონულ მახასიათებლებს და თავს იჩენს ახალი კვანტური ეფექტები. კერძოდ, Au-ში ვიღებთ წინაღობის მკვეთრ შემცირებასზეგამტარობის ნიშნებით, ხოლო Si-ში – n-ტიპის ლეგირებას. ეს ეფექტები საინტერესოა, როგორც ფუნდამენტური, ასევე გამოყენებების თვალსაზრისით”.
დრო: 21 ივლისი, 16:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. 3/5)
დასწრება თავისუფალია.

ილიას სახელმწიფო უნივერსიტეტმა და ბაზისბანკმა აბიტურიენტებისა და სტუდენტებისთვის ერთობლივი სასტიპენდიო პროგრამა შეიმუშავეს
2015-07-24 16:00
24 ივლისს, 16:00 საათზე, ილიას სახელმწიფო უნივერსიტეტსა და ბაზისბანკს შორის გაფორმდება ურთიერთთანამშრომლობის მემორანდუმი და გაიმართება ერთობლივი სასტიპენდიო პროგრამის პრეზენტაცია.
პროგრამა გულისხმობს სასტიპენდიო ვაუჩერის დაწესებას იმ წარმატებული სტუდენტებისთვის, რომლებიც სწავლას ილიას სახელმწიფო უნივერსიტეტში სან დიეგოს სახელმწიფო უნივერსიტეტის საბაკალავრო პროგრამებზე გააგრძელებენ კომპიუტერულ და ელექტრულ ინჟინერიაში. აღნიშნული საბაკალავრო პროგრამების კურსდამთავრებულები მიიღებენ ამერიკულ დიპლომს.
ილიას სახელმწიფო უნივერსიტეტისა და ბაზისბანკის ერთობლივი სასტიპენდიო პროგრამის მოცულობა 2015 წლისთვის 20 000 ლარია, რაც გულისხმობს ერთჯერადად ათი 2000-ლარიანი სასტიპენდიო ვაუჩერის (გადასახადების ჩათვლით) გაცემას.
სასტიპენდიო ვაუჩერის ერთჯერადად მიღების შესაძლებლობა ექნებათ:

აბიტურიენტებს, რომლებიც 2015 წლის ერთიანი ეროვნული გამოცდების შედეგად ჩაირიცხებიან ილიას სახელმწიფო უნივერსიტეტში სან დიეგოს სახელმწიფო უნივერსიტეტის საბაკალავრო პროგრამებზე (ელექტრონული ინჟინერია; კომპიუტერული ინჟინერია) და, გამოცდებზე მიღებული ქულების რეიტინგით, იქნებიან ამ პროგრამებზე ჩარიცხულ პირველკურსელთა შვიდეულში (სულ გაიცემა შვიდი 2000-ლარიანი სასტიპენდიო ვაუჩერი).
სტუდენტებს, რომლებიც 2015 წლის მობილობის შედეგად გადმოვლენ ილიას სახელმწიფო უნივერსიტეტში სან დიეგოს სახელმწიფო უნივერსიტეტის საბაკალავრო პროგრამებზე (ელექტრონული ინჟინერია; კომპიუტერული ინჟინერია). შერჩევის კრიტერიუმებს გაგაცნობთ პრეზენტაციაზე. (სულ გაიცემა სამი 2000-ლარიაინი სასტიპენდიო ვაუჩერი) .

მემორანდუმის გაფორმების შემდეგ, სტუმრებს ექნებათ შესაძლებლობა, დაესწრონ სან დიეგოს სახელმწიფო უნივერსიტეტის საბაკალავრო პროგრამების პრეზენტაციას, რომელსაც გაუძღვება სან დიეგოს სახელმწიფო უნივერსიტეტის საქართველოს კამპუსის დეკანი, კენ უოლში; ასევე, დაათვალიერონ ილიას სახელმწიფო უნივერსიტეტის მომავლის სამრეწველო ინოვაციების ლაბორატორია (ფაბლაბი) და ილიას სახელმწიფო უნივერსიტეტის კომპიუტერული თამაშების ლაბორატორია (გეიმლაბი).
ღონისძიებაზე დასწრება თავისუფალია.
დრო: 24 ივლისი, 16:00 საათი
ადგილმდებარეობა: E 207 აუდიტორია, ილიას სახელმწიფო უნივერსიტეტი (ჩოლოყაშვილის გამზ. №3/5)
დღის განრიგი
24 ივლისი, 16:00-18:00
16:00-16:15 – მისასალმებელი სიტყვები

გიგა ზედანია, ილიას სახელმწიფო უნივერსიტეტის რექტორი
კენ უოლში, სან დიეგოს სახელმწიფო უნივერსიტეტის საქართველოს კამპუსის დეკანი
დავით ცაავა, ბაზისბანკის გენერალური დირექტორი

16:15-16:20 – ურთიერთთანამშრომლობის მემორანდუმის ხელმოწერის ცერემონია
16:20-16:40 – სან დიეგოს სახელმწიფო უნივერსიტეტის საბაკალავრო პროგრამების პრეზენტაცია: კენ უოლში, სან დიეგოს სახელმწიფო უნივერსიტეტის საქართველოს კამპუსის დეკანი
16:40-17:00 ფურშეტი
17:00-17:30 – ტური ილიას სახელმწიფო უნივერსიტეტის ფაბლაბსა და გეიმლაბში
სან დიეგოს სახელმწიფო უნივერსიტეტი (SDSU), ათასწლეულის გამოწვევის ფონდი – საქართველოს უმაღლესი განათლების კომპონენტის ფარგლებში, სტუდენტებს სთავაზობს მაღალი ხარისხის, საერთაშორისო აკრედიტაციის მქონე (ACS, WASC ) საბაკალავრო პროგრამებს საინჟინრო და ტექნოლოგიურ (STEM) დარგებში. კურსდამთავრებულები მიიღებენ ამერიკულ დიპლომს. სტუდენტებს აგრეთვე ექნებათ შესაძლებლობა ერთი სემესტრით ან ერთი წლით სწავლა განაგრძონ სან დიეგოს სახელმწიფო უნივერსიტეტის კალიფორნიის კამპუსში. აღნიშნული პროგრამები ხელს შეუწყობს საქართველოში საბუნებისმეტყველო და ტექნოლოგიური დარგების განვითარებასა და ქვეყანაში მაღალკვალიფიციური სამუშაო ძალის მომზადებას. პროექტი ხორციელდება აშშ-ის ათასწლეულის გამოწვევის კორპორაციის (MCC) მეორე კომპაქტის ფინანსური მხარდაჭერით.

ილიაუნის ბიზნესის სკოლის მობილური აპლიკაციის პრეზენტაცია
2015-07-28 12:00
28 ივლისს, 12:00 საათზე, ილიას სახელმწიფო უნივერსიტეტის E 301 აუდიტორიაში ჩატარდება ილიაუნის ბიზნესის სკოლის მობილური აპლიკაციის პრეზენტაცია.
აპლიკაცია შეიქმნა როგორც ილიაუნის ბიზნესის სკოლის სტუდენტებისათვის, ისე ნებისმიერი დაინტერესებული პირისათვის. აპლიკაციის მეშვეობით, მომხმარებელს ექნება საშუალება, პირდაპირ მიიღოს ინფორმაცია უნივერსიტეტის სივრცეში მიმდინარე დასაქმების ფორუმების, კვლევების, ვაკანსიების, კონკურსების, საჯარო შეხვედრებისა და საბოლოო სიახლეების შესახებ; აპლიკაციის მეშვეობით ასევე შესაძლებელი იქნება წვდომა არგუსზე.
დრო: 28 ივლისი, 12:00 საათი
ადგილმდებარეობა: ილიას სახელმწიფო უნივერსიტეტის E 301 აუდიტორია (ჩოლოყაშვილის გამზ. №3/5)
დასწრება თავისუფალია.

ინოვაციურ გამოგონებათა გამოფენა - სპონსორობის შესაძლებლობა
2015-07-29 16:58

დისკუსია თემაზე: მშვიდობისა და თანამშრომლობის დამყარების პერსპექტივები რუსულ-უკრაინულ კრიზისთან დაკავშირებით
2015-08-03 19:00
3 აგვისტოს, 19:00 საათზე, ილიას სახელმწიფო უნივერსიტეტის A101 აუდიტორიაში, ჰამბურგის უნივერსიტეტის მშვიდობის კვლევის და უსაფრთხოების პოლიტიკის ინსტიტუტისა (IFSH) და ილიას სახელმწიფო უნივერსიტეტის მიერ ორგანიზებული საზაფხულო სკოლის ფარგლებში, გაიმართება დისკუსია თემაზე: მშვიდობისა და თანამშრომლობის დამყარების პერსპექტივები რუსულ-უკრაინულ კრიზისთან დაკავშირებით.
დისკუსია წარიმართება ინგლისურ ენაზე.
დეტალური ინფორმაცია იხილეთ თანდართულ დოკუმენტში.
დრო: 3 აგვისტო, 19:00 საათი
ადგილმდებარეობა: ილიას სახელმწიფო უნივერსიტეტის A101 აუდიტორია (ჭავჭავაძის გამზ. №32)
დასწრება თავისუფალია.

“IT პროექტების მართვა" - უფასო ტრენინგი სტუდენტებისთვის
2015-08-07 12:57
საქართველოს ეკონომიკისა და მდგრადი განვითარების სამინისტროს სსიპ ინოვაციების და ტექნოლოგიების სააგენტოს ორგანიზებით, ილიას სახელმწიფო უნივერსიტეტში 20 აგვისტოდან 28 სექტემბრის ჩათვლით გაიმართება ტრენინგი თემაზე: “IT პროექტების მართვა”. ტრენინგს გაუძღვება სააგენტოს და უკრაინული ტრენინგ ცენტრის “Skill Up” მიერ გადამზადებული ტრენერი გიორგი ხალათიანი.
40 საათიანი კურსი განკუთვნილია 17-დან 22 წლამდე ახალგაზრდებისთვის. ტრენინგში მონაწილეობა შეუძლია ნებისმიერ მსურველს, რომელიც დაინტერესებულია IT პროექტების მართვით. სასურველია ინგლისური ენის საშუალო დონეზე ცოდნა.
ინფორმაცია ტრენერის შესახებ:
გიორგი ხალათიანი – საინფორმაციო ტექნოლოგიების სფეროში მოღვაწეობა 2009-2011 წლებში დაიწყო შავი ზღვის საერთაშორისო უნივერსიტეტის IT დეპარტამენტში. 2012-2013 წლებში მუშაობდა კონსტანტა ბანკის საინფორმაციო ტექნოლოგიების მხარდაჭერის განყოფილების სპეციალისტად. 2013-2015 წლებში გახდა ამავე ბანკის IT დეპარტამენტის სისტემური ადმინისტრატორი. 2015 წლის აპრილიდან დღემდე მუშაობს TBC ბანკში IT სპეციალისტად.
კურსი მოიაცვს IT პროექტების მენეჯმენტის საფუძვლებს, სწავლება წარიმართება ლექციების, პრაქტიკული და დამოუკიდებელი სამუშაოების ფორმატში.
ტრენინგის განრიგი :
ხანგრძლივობა/ თარიღი/ თემა
2.5 20/08/15 INTRODUCTION TO PROJECT MANAGEMENT
2.5 24/08/15 25 Q&A
2.5 26/08/15 TRANSLATING NEEDS INTO REQUIREMENTS
2.5 31/08/15 PROJECT LIFE CYCLE
2.5 02/09/15 ESTABLISHING BUSINESS CASE
2.5 04/09/15 BUSINESS MODELING (PART1)
2.5 07/09/15 BUSINESS MODELING (PART2)
2.5 09/09/15 PLANNING AND ESTIMATION
2.5 11/09/15 ORGANIZATION STRUCTURES
2.5 14/09/15 LEADERSHIP
2.5 16/09/15 PROJECT MONITORING AND CONTROL
2.5 18/09/15 MANAGING OBJECTIVE AND SCOPE
2.5 21/09/15 MANAGING SOFTWARE PROJECTS
2.5 23/09/15 MANAGING QUALITY
2.5 25/09/15 MANAGING PROJECT CONFLICT
2.5 28/09/15 MOTIVATION
ადგილმდებარეობა: ქ. თბილისი, ილიას სახელმწიფო უნივერსიტეტი
დრო: 20 აგვისტოდან 28 სექტემბრის ჩათვლით, 19:00 – 21:00 საათამდე.
ტრენინგში მონაწილეობის მისაღებად გთხოვთ გაიაროთ რეგისტრაცია ბმულზე: http://goo.gl/forms/UX0QA77jIJ
ტრენინგი არის უფასო, მაგრამ ტრენინგის გავლას შეძლებენ მხოლოდ შერჩეული კანდიდატები. მონაწილეთა გადარჩევა მოხდება სამოტივაციო წერილისა და გასაუბრებების საფუძველზე. შესარჩევი პროცესის გავლის გარეშე, მონაწილეები ტრენინგზე არ დაიშვებიან.
რეგისტრაცია მიმდინარეობს 19 აგვისტოს ჩათვლით.

Hardware Hackathon Iliauni - იდეიდან ბიზნესამდე
2015-09-01 18:48
საქართველოში პირველად, ილიას სახელმწიფო უნივერსიტეტისა და ილიაუნის სამრეწველო ინოვაციების ლაბორატორიის ორგანიზებით, სექტემბერში Hardware Hackathon Iliauni ჩატარდება. პროექტის ფარგლებში, მონაწილე გუნდები ერთმანეთს ინოვაციური და კრეატიული იდეებით შეეჯიბრებიან. ისინი ფაბლაბში არსებული თანამედროვე ტექნოლოგიების გამოყენებით და მაღალი კვალიფიკაციის მქონე პროფესიონალების მენტორობით იდეის პროტოტიპირებას შეძლებენ. გამარჯვებული გუნდი გამოვლინდება ილიაუნის ინოვაციურ გამოგონებათა გამოფენაზე 26 სექტემბერს. გამარჯვებული გუნდის წევრები სასწავლო ვიზიტით გაემგზავრებიან იტალიაში Maker Faire Rome-ზე.
პროექტში მონაწილეობა შეუძლია ნებისმიერ ასაკის, გამოცდილების და უნარების ადამიანს.
რა არის Hardware Hackathon Iliauni?
Harware Hackathon Iliauni არის ბიზნეს მარათონი, რომელიც კრეატიულობის და ინოვაციის სტიმულირებას ახდენს და, რაც მთავარია, ხელს უწყობს სტარტაპ კომპანიების ჩამოყალიბებას; საშუალებას აძლევს კრეატორებს იდეა ბიზნესად და ჰობი – შემოსავლიან საქმედ აქციონ.
თემები

IoT
Wearables
VR/AR
Robots
Drones
Art
UI
3D Printing
Industrial Applications
Solar Energy

ვის შეუძლია მონაწილეობის მიღება Hardware Hackathon Iliauni-ში?
ნებისმიერი ასაკის, უნარებისა და გამოცდილების ადამიანს (მნიშვნელობა არ აქვს მეწარმე ხარ, დიზაინერი, პროგრამისტი, ინჟინერი, მარკეტერი, მხატვარი, არქიტექტორი, თუ სხვა), რომელსაც აქვს ინოვაციური და კრეატიული იდეები და სურვილი, რომ საკუთარი იდეები, რეალობად აქციოს.
Hardware Hackathon Iliauni-ში მონაწილეობა შეგიძლიათ იმ შემთხვევაშიც კი, თუ არ გაქვთ იდეა, ან არ გყავთ გუნდი. პროექტის პირველი და მეორე ეტაპი (5-6 სექტემბერი; 12 – 13 სექტემბერი) გაძლევთ შესაძლებლობას, იპოვოთ თქვენი იდეის რეალიზებისთვის საჭირო უნარების ადამიანები და შექმნათ გუნდი, ან აღმოაჩინოთ იდეა, რომლის განხორციელებისთვისაც თქვენი უნარები იქნება საჭირო.
როდის და როგორ ჩატარდება Hardware Hackathon Iliauni?
Hardware Hackathon Iliauni ჩატარდება 2015 წლის სექტემბერში 4 ეტაპად:

პირველი ეტაპი – მოიცავს ლექციების ციკლს, რომელიც უკეთ გაგაცნობთ პროექტს, მასში მონაწილეობის პრინციპებს და თანამედროვე ტექნოლოგიებს. ღიაა ნებისმიერი დაინტერესებული პირისთვის. დრო: 5-6 სექტემბერი
იხილეთ დეტალური განრიგი.

მეორე ეტაპი – კრეათონი – იდეების და მონაწილე ჯგუფების ფორმირება (თუ არ გყავთ ჯგუფი, შეგიძლიათ , პროექტების პრეზენტაციები და ფინალისტების გამოვლენა. დრო: 12-13 სექტემბერი
იხილეთ დეტალური განრიგი.

მესამე ეტაპი – აქსელერაცის აკადემია და პროტოტიპზე მუშაობა. დრო: 14-20 სექტემბერი
აქსელერაციის აკადემიის ტრენინგების საკითხები

მეოთხე ეტაპი – პროტოტიპის ტესტირება ილიაუნის ინოვაციურ გამოგონებათა გამოფენაზე და გამარჯვებული ჯგუფის გამოვლენა. დრო: 26 სექტემბერი

რატომ უნდა მივიღო მონაწილეობა Hardware Hackathon Iliauni-ში?
Hardware Hackathon Iliauni გაძლევთ შესაძლებლობას:

გაიცნოთ თქვენი იდეის რეალიზებისთვის საჭირო უნარების ადამიანები და შექმნათ გუნდი;
იდეის პროტოტიპირებისთვის ისარგებლოთ ფაბლაბის ტექნიკური ბაზით და დამატებითი ელექტრონული კომპონენტებით ; მიიღოთ რჩევები პროფესიონალი მენტორებისგან;
პროექტის მსვლელობისას შეხვდეთ პოტენციურ სპონსორებს და მოიძიოთ პროტოტიპირებისთვის საჭირო დამატებითი ფინანსები;
გაიაროთ ილიაუნის აქსელერაციის აკადემიის ინტენსიური კურსი მეწარმეობაში;
დატესტოთ პროდუქტი ილიაუნის ინოვაციურ გამოგონებათა გამოფენაზე, რომელიც 26 სექტემბერს ჩატარდება და 15 000-მდე დამთვალიერებელი ეყოლება
მიიღოთ სამუშაო სივრცე ილიაუნიში
გაემგზავროთ სასწავლო ტურით იტალიაში, ევროპის ერთ-ერთ ყველაზე მასშტაბურ ღონისძიებაზე Maker Faire Rome 2015

პრიზები

I ადგილი – გამარჯვებული გუნდი სასწავლო ვიზიტით გაემგზავრება იტალიაში, ღონისძიებაზე Maker Faire Rome. Maker Faire Rome არის ევროპაში გამოგონებებისა და კრეატიულობის ყველაზე დიდი ღონისძიება, რომელიც თავს უყრის ნებისმიერი ასაკისა და პროფესიის ხელოვანს და ხელს უწყობს კრეატიული იდეების გაცვლას მეგობრულ გარემოში. ღონისძიება წელს ერთ სივრცეში შეკრებს 600-ზე მეტ გამომგონებელს მსოფლიოს სხვადასხვა რეგიონიდან პერფორმანსების, გამოფენების, სამუშაო შეხვედრების, სემინარებისა და კონფერენციების ჩასატარებლად. Maker Faire Rome მიზნად ისახავს ციფრული კულტურის პოპულარიზაციის ფარგლებში შექმნას გარემო ინოვაციური დებატებისთვის, ინდივიდუალური და გუნდური მეწარმეობის ხელშესაწყობად, რომელიც ასეთი განუყრელია კრეატორების განვითარებისთვის. Maker Faire Rome 2015 წლის 18 ოქტომბერს გაიმართება რომის უნივერსიტეტში “La Sapienza”, რომელიც ამ დღეს “მომავლის ქალაქად” გარდაიქმნება!

სასწავლო ტური რომში მოიცავს სამუშაო შეხვედრებს რომის ფაბლაბებში და ასევე შეხვედრას სტარტაპ იტალიის მთავარ რედაქტორთან, იტალიის ფაბლაბებისა და ინოვატორების ფონდის Make in Italy თანადამფუძნებელთან, რიკარდო ლუნასთან.

ასევე, ილიაუნი აარჩევს მისთვის საინტერესო პროექტ(ებ)ს და თანამშრომლობის გაღრმავების მიზნით, დაუთმობს სამუშაო სივრცეს ილიაუნის ფაბლაბში.

Hardware Hackathon Iliauni პარტნიორები არიან:

საქართველოს ინოვაციებისა და ტექნოლოგიების სააგენტო
საქართველოს უნივერსიტეტის Startup Nest
Startup მარანი
მეწარმეობის განვითარების სააგენტო
საქპატენტი

როგორ მივიღო მონაწილეობა Hardware Hackathon Iliauni-ში?
Hardware Hackathon Iliauni-ში მონაწილეობისთვის შეავსეთ მარტივი სარეგისტრაციო ფორმა და ჩვენ დაგიკავშირდებით (მოგაწვდით ინფორმაციას პირველი ეტაპის ჩატარების დროსა და ადგილზე).

სარეგისტრაციო ფორმის შევსების ბოლო ვადა10 სექტემბერი

გისურვებთ წარმატებებს.
შემოგვიერთდით ფეისბუქზე.

ფილოსოფოს ლევან ღამბაშიძის საჯარო ლექცია: პოსტსაბჭოთა საჯარო სივრცე საქართველოში
2015-09-11 17:00
11 სექტემბერს, 17:00 საათზე, ილიას სახელმწიფო უნივერსიტეტის G 106 აუდიტორიაში, ვორკშოპის – “სხვათა სივრცეები” – ფარგლებში, ჯგუფი Urban Experiments, ილიას სახელმწიფო უნივერსიტეტის პარტნიორობით, ილიაუნის სამეცნიერო კაფეში გთავაზობთ ფილოსოფოს ლევან ღამბაშიძის საჯარო ლექციას: “პოსტსაბჭოთა საჯარო სივრცე საქართველოში”.
საჯარო სივრცე, როგორც საზოგადოების წევრების მიერ თავისუფლად გამოყენებადი სივრცე, ირეკლავს თავად საზოგადოებას, რამდენადაც წარმოაჩენს მისი აზროვნებისა და ქმედების ჩარჩოებს. შესაბამისად, საჯარო სივრცეზე დაკვირვება ცხადყოფს საზოგადოების სტრუქტურასაც.
საქართველო, როგორც ტოტალიტარული წარსულის მქონე და ახლა უკვე ტრანზიციის პროცესში მყოფი ქვეყანა, წარმოადგენს საინტერესო მაგალითს იმისა, თუ როგორ ტრანსფორმირდება საზოგადოება და როგორ აისახება ეს ტრანსფორმაცია საჯარო სივრცეზე. საინტერესოა იმაზე დაკვირვება, თუ რა ფაქტორები ახდენს მასზე გავლენას; რომელი ძირითადი აქტორები დომინირებენ საჯარო სივრცეში; როგორ აისახება ეს ტრანსფორმაცია ქალაქების არქიტექტურაზე და რა შესაძლო გამოწვევბი შეიძლება შეგხვდეს წინ გარდაქმნის ამ პროცესში.
საზოგადო სივრცე, იქნება ეს ქალაქის, სოფლისა თუ სამეზობლოს მასშტაბის, არის ადგილი, სადაც ურბანული მრავალფეროვნება ყველაზე თვალშისაცემია. პოსტსაბჭოთა ქვეყნებში საზოგადო სივრცეებისადმი უცოდინარი და აგრესიული მიდგომა სამწუხარო ტენდენციად ჩამოყალიბდა; სივრცეები რომლებიც განკუთვნილია ყველასათვის, არ აღიქმება როგორც პირადი პასუხისმგებლობა, არამედ როგორც სხვათა სივრცე, სხვისი პასუხისმგებლობა თუ საქმე;
ვორკშოპი ითვალისწინებს რეალური ტერიტორიის, კერძოდ, ავლაბრის საზოგადოებრივი სივრცეების კვლევას, ანალიზს, პრობლემების გამოვლენასა და შემდგომ მათი გაუმჯობესების სცენარის შეთავაზებას.
ვორკშოპის – “სხვათა სივრცეები” – მიზანია ჯერ კიდევ არსებული საბჭოთა მენტალობის – “ის რაც ყველასია, არავისი არ არის” – მიმართ მოსახლეობის ცნობიერების შეცვლას, რათა საზოგადოებრივი სივრცეები გათავისებულ იქნას, როგორც საერთო, და ყველამ მიიღოს მონაწილეობა მათ მოვლაში. ვორკშოპის პროცესში სტუდენტები მიმართავენ ე. წ. “bottom up” (ქვევიდან ზევით) და “hands on” (უშუალოდ ხელჩართულ) მიდგომას, რაც გულისხმობს ანალიზის, კვლევისა და დაგეგმარების დროს ადგილობრივ მაცხოვრებლებთან მჭიდრო თანამშრომლობას, მათი აზრებისა და მოთხოვნების გათვალისწინებას. პრაქტიკაში ამ სახის მიდგომა ხელს უწყობს ნდობის ჩამოყალიბებას მომავალ არქიტექტორებს, ურბანისტებსა და მოსახლეობას შორის.
დრო: 11 სექტემბერი, 17:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)
დასწრება თავისუფალია.

პროფესორ ზაალ ანდრონიკაშვილის საჯარო ლექცია - „ერთმორწმუნეობიდან ბოროტების იმპერიამდე: რუსეთი საქართველოს სიმბოლურ რუკაზე“
2015-09-14 19:00
14 სექტემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, სოციალური და კულტურის კვლევების ინსტიტუტის ორგანიზებით, ლექციების ციკლის – „საბჭოთა პარადიგმები“ – ფარგლებში, გაიმართება პროფესორ ზაალ ანდრონიკაშვილის საჯარო ლექცია: „ერთმორწმუნეობიდან ბოროტების იმპერიამდე: რუსეთი საქართველოს სიმბოლურ რუკაზე“.
რუსულ კულტურაში არსებობს საქართველოს მითი, რომელიც კარგადაა აღწერილი და შესწავლილი. სამწუხაროდ, თითქმის გამოუკვლეველია, რა (სიმბოლური) ადგილი უჭირავს რუსეთს ქართულ კულტურაში. ზაალ ანდრონიკაშვილი ისაუბრებს იმის შესახებ, თუ როგორ იცვლებოდა რუსეთის ადგილი და მნიშვნელობა ქართველების სივრცულ წარმოდგენებში მე-18 საუკუნის შუიდან მე-20 საუკუნის ბოლომდე. საილუსტრაციოდ განხილულ იქნება 6 ავტორი: დავით გურამიშვილი, გრიგოლ ორბელიანი, ილია ჭავჭავაძე, მიხეილ ჯავახიშვილი, გიორგი დანელია, რეზო გაბრიაძე და ოთარ ჭილაძე.
დრო: 14 სექტემბერი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“
დასწრება თავისუფალია.

პანელური დისკუსია - ენერგეტიკის სექტორში მიმდინარე პრობლემების ანალიზი
2015-09-18 16:00
18 სექტემბერს, პარასკევს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, გაიმართება პანელური დისკუსია – ენერგეტიკის სექტორში მიმდინარე პრობლემების ანალიზი.
დისკუსიის ფარგლებში, სახელმწიფო და არასამთავრობო ორგანიზაციების წარმომადგენლები ენერგეტიკის სექტორის მიმდინარე აქტუალურ პრობლემებს განიხილავენ.
განხილვის ამოცანაა, მოხდეს საქართველოს ენერგეტიკის სხვადასხვა სფეროს სუსტი და ძლიერი მხარეების, საფრთხეებისა და აუთვისებელი შესაძლებლობების წარმოჩენა, რასაც ყურადღება უნდა მიექცეს როგორც ამ სექტორის მესვეურების, ასევე საზოგადოებისა და პოლიტიკოსების მხრიდან.
განხილვაში მონაწილეობას მიიღებენ როგორც სახელმწიფო სტრუქტურების, ასევე არასამთავრობო სექტორის წარმომადგენლები და დარგის სპეციალისტები, რომლებიც წარმოაჩენენ ენერგეტიკული თემების გავლენას ქვეყნის ეკონომიკის, გარემოს, სოციალური განვითარების, ეროვნული უსაფრთხოებისა და დამოუკიდებელი დემოკრატიული განვითარების საკითხებზე.
განხილული თემები დაჯამდება და ხელმისაწვდომი გახდება მედიისათვის, პოლიტიკოსების და საზოგადოებისათვის, რათა მათ ჰქონდეთ შესაძლებლობა, კვალიფიციური კითხვების დასმით ხელი შეუწყონ რაციონალურ მსჯელობასა და დებატებს წინასაარჩევნო პერიოდში.
ღონისძიებას ატარებს ანალიტიკური ცენტრი „მსოფლიო გამოცდილება საქართველოსთვის“, ილიაუნის ენერგეტიკისა და მდგრადი განვითარების ინსტიტუტთან ერთად ევროკავშირის ფინანსური მხარდაჭერით.
დრო: 18 სექტემბერი, 16:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ი, ჭავჭავაძის გამზ. №32)
დასწრება თავისუფალია.

,,ჩხიკვთა ქორწილი“ - ბათუმის N6 საჯარო სკოლის ინტეგრირებული კლასების მოსწავლეთა სპექტაკლი
2015-09-19 15:00
19 სექტემბერს, 15:00 საათზე, ილიუნის თეატრში, ბათუმის N6 საჯარო სკოლის ინტეგრირებული კლასების მოსწავლეთა მონაწილეობით, გაიმართება თეატრალური წარმოდგენა ,,ჩხიკვთა ქორწილი“.
ინტეგრირებული კლასები ბათუმის N6 საჯარო სკოლაში, უკვე წლებია, ფუნქციონირებს. მოსწავლეებმა ,,ჩხიკვთა ქორწილის“ გარდა კიდევ არაერთი სპექტაკლი დადგეს: „რწყილი და ჭიანჭველა“, „პინოკიო“, „ფიროსმანი“, „საახალწლო ზღაპარი”. წარმატებულმა ღონისძიებებმა ბავშვებს გაუღვიძა სურვილი, თეატრალური დადგმა თბილისელი მაყურებლებისთვისაც გაეცნოთ. სკოლის პედაგოგებისა და მშობლების ინიციატივით, დაიწერა პროექტი, რომელიც ქალაქ ბათუმის მერიამ დააფინანსა.
დრო: 19 სექტემბერი, 15:00 საათი
ადგილმდებარეობა: ილიაუნის თეატრი (ჭავჭავაძის ქ. № 32)
დასწრება თავისუფალია.

პროფესორ რუდოლფ შტიხვეს საჯარო ლექცია: "დემოკრატიული და ავტორიტარული პოლიტიკური სისტემები. სახეზეა თუ არა დემოკრატიის კრიზისი?”
2015-09-23 18:00
23 სექტემბერს, 18:00 საათზე, ილიას სახელმწიფო უნივერსიტეტის G106 აუდიტორიაში პროფ. რუდოლფ შტიხვე წაიკითხავს საჯარო ლექციას: “დემოკრატიული და ავტორიტარული პოლიტიკური სისტემები. სახეზეა თუ არა დემოკრატიის კრიზისი?” (Democraticand Authoritarian Political Systems. Is there a Crisis of Democracy?).
რუდოლფ შტიხვე გამოჩენილი თანამედროვე გერმანელი სოციოლოგია. 2012 წლიდან ის ბონის უნივერსიტეტის პროფესორია, მანამდე კი მუშაობდა გერმანიის, საფრანგეთისა და ავსტრიის წამყვან სამეცნიერო და სასწავლო დაწესებულებებში, იყო ლუცერნის უნივერსიტეტის რექტორი. მის ნაშრომებს შორისაა: ”მეცნიერული დისციპლინების მოდერნული სისტემის განვითარებისათვის” (1984); ”მეცნიერება, უნივერსიტეტი, პროფესორები” (1991); ”მსოფლიო საზოგადოება” (2000); ”ინკლუზია და ექსკლუზია” (2005); ”უცხო”(2010).
მოხსენება ტარდება ლექციების ციკლის ფარგლებში “კრიზისი და კრიტიკა”, რომელსაც მხარს უჭერს კავკასიის შვეიცარიული აკადემიური ქსელი.
სამუშაო ენა: ინგლისური (სინქრონული ქართული თარგმანით)
დრო: 23 სექტემბერი, 18:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია (გ. წერეთლის ქ. №1)
დასწრება თავისუფალია.

საერთაშორისო სემინარი: ”ბუნებრივი გამწმენდი სისტემები და ხელოვნური ჭაობი, როგორც ჩამდინარე წყლების წმენდის ეფექტური ალტერნატიული გზა მცირე ტიპის დასახლებებში”
2015-09-24 09:30
24 სექტემბერს, 09:30 საათზე, ილიას სახელმწიფო უნივერსიტეტის G 106 აუდიტორიაში ჩატარდება საერთაშორისო სემინარი: ”ბუნებრივი გამწმენდი სისტემები და ხელოვნური ჭაობი, როგორც ჩამდინარე წყლების წმენდის ეფექტური ალტერნატიული გზა მცირე ტიპის დასახლებებში”.
სემინარი ჩატარდება საერთაშორისო პროექტის ფარგლებში: „შავი ზღვის ქსელის ხელშეწყობის ბუნებრივი გამწმენდი სისტემები – WASTEnet“, რომელშიც მონაწილეობს შვიდი ქვეყანა: საქართველო, საბერძნეთი, თურქეთი, სომხეთი, მოლდოვა, უკრაინა, რუმინეთი. საქართველოს ილიას სახელმწიფო უნივერსიტეტი წარმოადგენს.
სემინარი შეეხება დაბინძურებული ჩამდინარე წყლების გაწმენდას ბუნებრივი გამწმენდი სისტემებით, რომლის არავითარი გამოცდილება საქართველოში არ არსებობს.
პროექტის პარტნიორი ქვეყნების პროფესორები გააკეთებენ ძალიან საინტერესო პრეზენტაციებს. დარიგდება პროექტის ფარგლებში შექმნილი კვლევითი და სასწავლო მასალა.
სემინარს დაესწრებიან დარგის პროფესორები, მუნიციპალიტეტების წარმომადგენლები, შესაბამისი სამინისტროებისა და დეპარტამენტების წარმომადგენლები და სტუდენტები.
მონაწილეთა რეგისტრაცია იწარმოებს ილიას სახელმწიფო უნივერსიტეტის G კორპუსის ფოიეში, 09:00-დან 09:30 საათამდე.
დრო: 24 სექტემბერი, 09:30 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)

პროფესორ თინათინ კახნიაშვილის სემინარი: "კოსმოლოგიური ფაზური გადასვლების დროს გენერირებული მაგნიტური ველების ევოლუცია"
2015-09-25 15:00
25 სექტემბერს, 15:00 საათზე, ილიას სახელმწიფო უნივერსიტეტის E 204 აუდიტორიაში, ილიაუნის საბუნებისმეტყველო მეცნიერებებისა და საინჟინრო ფაკულტეტის პროფესორი, თინათინ კახნიაშვილი, ჩაატარებს სემინარს თემაზე: “კოსმოლოგიური ფაზურიგადასვლების დროს გენერირებული მაგნიტური ველების ევოლუცია”.
სემინარზე განხილული იქნება კოსმოლოგიური ფაზური გადასვლების დროს მაგნიტური ველებისა და მაგნიტო-ჰიდროდინამიკური ტურბულენტობის გენერაციის მექანიზმები. ფენომენოლოგიურ მოდელებზე და რიცხვითი მოდელირების შედეგებზე დაყრდნობით,გაანალიზებული იქნება მაგნიტური ველების ევოლუცია.
დრო: 25 სექტემბერი, 15:00 საათი
ადგილმდებარეობა: ილიას სახელმწიფო უნივერსიტეტის E 204 აუდიტორია (ჩოლოყაშვილის გამზ. №3/5)
დასწრება თავისუფალია.

ფსიქოლოგიის ინსტიტუტის კვლევითი პროექტების პრეზენტაცია
2015-09-25 17:00
25 სექტემბერს, 17:00 საათზე, ილიას სახელმწიფო უნივერსიტეტის E207 აუდიტორიაში დ. უზნაძის ფსიქოლოგიის ინსტიტუტის თანამშრომლები წარმოადგენენ ორი კვლევითი პროექტის შედეგებს და ინსტიტუტის განახლებულ ვებგვერდს, რომელშიც წარმოდგენილია ინსტიტუტის საქმიანობა 2012 წლიდან დღემდე.
განრიგი:
17:00 – პროექტის ”ოჯახში ძალადობის დაფარული ფორმა: ფსიქოლოგიური ძალადობა და მსხვერპლთა სოციალური მხარდაჭერა” პრეზენტაცია, მაკა ლორთქიფანიძე
17:30 – შესვენება
18:00 – ფსიქოლოგიის ინსტიტუტის ვებგვერდის პრეზენტაცია, ნინო ჯავახიშვილი
18:15 – პროექტის ”იდენტობის ფორმირების თავისებურებები ქართველ ახალგაზრდებში” პრეზენტაცია, ნინო სხირტლაძე
დრო: 25 სექტემბერი, 17:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია (ჩოლოყაშვილის გამზ. №3/5)

საერთაშორისო სემინარი IMED 2015: სიტყვის თავისუფლების ეთიკა
2015-09-25 17:00
25 სექტემბერს, 17:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, მედიის განვითარების ფონდ MDF-ის, ილიას სახელმწიფო უნივერსიტეტისა და გაეროს ასოციაციის ორგანიზებით, გაიმართება საერთაშორისო სემინარი IMED 2015, რომელიც „სიტყვის თავისუფლების ეთიკას“ ეძღვნება.
IMED 2015-ის სადისკუსიო თემაა: უნდა შეზღუდონ თუ არა ჟურნალისტებმა გამოხატვის თავისუფლება – როდის და რა მიზეზით?
პანელი I: იწვევს თუ არა შარლი ებდოს მკვლელობა თვითცენზურის საფრთხეს?
სპიკერები: ნატალია ანთელავა, BBC-ის კორესპონდენტი
ბექა მინდიაშვილი, ტოლერანტობის ცენტრი
გიორგი მელაძე, ილიას სახელმწიფო უნივერსიტეტი
პანელი II: უნდა აქვეყნებდეს თუ არა რედაქცია კონტრიბუტორის მასალას, რომელიც სიძულვილის ენას შეიცავს (”რადიო თავისუფლების” ქართული სამსახურის მაგალითზე)?
სპიკერები: ”რადიო თავისუფლება”
ნინო დანელია, ილიას სახელმწიფო უნივერსიტეტი
ირაკლი ვაჭარაძე, ჟურნალი „17 მაისი“
დამატებითი ინფორმაციისთვის მიმართეთ ნინო იმედაშვილს.
ტელ: 599 487047
დრო: 25 სექტემბერი, 17:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ №32)
დასწრება თავისუფალია.
IMED 2015-ის შესახებ
მედიაეთიკის საერთაშორისო დღე IMED 2015 წელს მსოფლიოს სხვადასხვა ქვეყანაში 22-30 სექტემბრის პერიოდში იმართება. საერთაშორისო მედიაეთიკის ცენტრის – CIME – პარტნიორი საქართველოში მედიის განვითარების ფონდია. IMED 2014-ის ფორმატში პირველი საერთაშორისო სემინარი 2014 წლის 19 სექტემბერს ილიას სახელმწიფო უნივერსიტეტთან და საქართველოს გაეროს ასოციაციასთან პარტნიორობით შედგა.
2011 წლის IMED-ის შემდეგ, როცა ღონისძიებაში 11 ქვეყნიდან 300 ადამიანი მონაწილეობდა, მისი პოპულარობა მსოფლიოში იზრდება. 2013 წელს მასში 32 ქვეყნიდან 800 ადამიანზე მეტი მონაწილეობდა. IMED 2014 19 სექტემბერს მსოფლიოს 50 ქვეყანაში ერთდროულად გაიმართა.
ყოველწლიური IMED-ის მიზანია მსოფლიოს სხვადასხვა ქვეყანაში მედიაპროფესიონალების, IT-ექსპერტების, ბლოგერების, სტუდენტების და დაინტერესებული მოქალაქეების მობილიზება ეთიკურ დილემებზე მსჯელობის მიზნით.

ილიაუნის ინოვაციურ გამოგონებათა გამოფენა - მონაწილეების რეგისტრაცია
2015-09-26 10:00
2015 წლის 26 სექტემბერს, საქართველოში პირველად, ილიას სახელმწიფო უნივერსიტეტის ორგანიზებით, ვაკის პარკში, ილიაუნის რიგით მეოთხე სამეცნიერო პიკნიკის ფარგლებში, ინოვაციურ გამოგონებათა გამოფენა ჩატარდება.
ინოვაციურ გამოგონებათა გამოფენა არის ხელოვნების, ხელოსნობის, ინჟინერიის, სამეცნიერო პროექტებისა და თვითნაკეთობების ფესტივალი, რომელიც ერთ დღეს, ერთ სივრცეში შეკრებს ტექნოლოგიების ენთუზიასტებს, გამომგონებლებს, ხელოსნებს, ინჟინრებს, სამეცნიერო კლუბების წევრებს, ავტორებს, მხატვრებს, ლექტორებს, სტუდენტებს, კომერციული გამოფენების ორგანიზატორებს, საინტერესო ბიზნესიდეების მაძიებლებსა და განვითარებისა და ინოვაციების მოყვარულებს მთელი საქართველოდან.
ეს არის სანახაობა, რომელიც საინტერესოა ნებისმიერი ასაკობრივი ჯგუფისა თუ ინტერესის მქონე ადამიანებისთვის.
ფესტივალი იმუშავებს გამოფენა-გაყიდვის ფორმატში.
თუ გსურთ, თქვენი ნაკეთობებით, გამოგონებებით წარდგეთ ფართ აუდიტორიის წინაშე და მონაწილეობა მიიღოთ 26 სექტემბერს ილიას სახელმწიფო უნივერსიტეტის ინოვაციურ გამოგონებათა გამოფენაზე, მაშინ შეავსეთ მარტივი სარეგისტრაციო ფორმა არაუგვიანეს 2015 წლის 16 სექტემბრისა.

სარეგისტრაციო ფორმა მონაწილეებისთვის

ინოვაციურ გამოგონებათა გამოფენაში ან გამოფენა-გაყიდვაში მონაწილეობა შეუძლიათ კერძო პირებს, ჯგუფებს ან ორგანიზაციებს, რომლებსაც აქვთ სურვილი ინოვაციურ გამოგონებათა გამოფენაზე მოახდინონ საკუთარი გამოგონებებისა, თუ ნაკეთობების დემონსტრირება.

გამოფენაში მონაწილე პირების შერჩევის შემთხვევაში, მონაწილეები თავისუფლდებიან მონაწილეობის საფასურისგან;
გამოფენა-გაყიდვაში მონაწილეების შერჩევის შემთხვევაში, მონაწილეობის საფასური შეადგენს 200 ლარს;
სამეცნიერო – საგანმანათლებლო პროფილის მონაწილეები, სკოლის მოსწავლეები, თუ სტუდენტები, შერჩევის შემთხვევაში, თავისუფლდებიან მონაწილეობის საფასურისგან.

* შერჩეულ მონაწილეებს ილიას სახელმწიფო უნივერსიტეტი აძლევს შესაძლებლობას, ილიაუნის სამრეწველო ინოვაციების ლაბორატორიაში იმუშაონ იდეის პროტოტიპის შექმნაზე ან დახვეწონ და განავითარონ საკუთარი იდეები.
ილიაუნის ინოვაციურ გამოგონებათა გამოფენის ორგანიზატორების გადაწყვეტილებით, გამოფენის ბოლოს გამოვლინდება ღონისძიების საუკეთესო პროექტი, რომლის ავტორს ილიაუნისგან საჩუქრად გადაეცემა DISCOVERY QUADCOPTER.
DISCOVERY QUADCOPTER არის საფრენი აპარატი, რომელსაც გააჩნია ახალი როტორული სისტემა, რაც შესაძლებელს ხდის აპარატი მეტად მანევრირებადი გახდეს. ასევე, Discovery აპარატს შეუძლია ღამით ფრენა და აქვს GPS ავტო პილოტის რეჟიმი.
იხილეთ ღონისძიების ბმული : https://goo.gl/SVLuic
ფაქტები სამეცნიერო პიკნიკის შესახებ
სამეცნიერო პიკნიკი ერთადერთი მასშტაბური ღონისძიებაა საქართველოში, რომელიც
მეცნიერების პოპულარიზაციას უწყობს ხელს მოსახლეობის ყველა ასაკობრივ ჯგუფში.

2012 წელს ილიაუნის სამეცნიერო პიკნიკს ჰყავდა 7 000-მდე დამთვალიერებელი;
2013 წელს ილიაუნის სამეცნიერო პიკნიკი გახდა ევროპული სამეცნიერო ღონისძიებების ასოციაციის (EUSEA) წევრი და მისი დამთვალიერებლების რაოდენობა იყო 13 000;
2014 წელს სამეცნიერო პიკნიკში მონაწილეობა მიიღო 20-მდე საერთაშორისო და 60-მდე ქართულმა მეცნიერების პოპულარიზაციით დაინტერესებულმა ჯგუფმა და მას ჰყავდა 17 000-მდე დამთვალიერებელი;
წელს სამეცნიერო პიკნიკის ფარგლებში პირველად გაიმართება ინოვაციურ გამოგონებათა გამოფენა, რაც კიდევ უფრო გაზრდის როგორც საერთაშორისო, ასევე ადგილობრივი ჯგუფების მონაწილეობას და დამთვალიერებლის რაოდენობას.

საკონტაქტო ინფორმაცია
თეკლე კაპანაძე
ილიაუნის მეცნიერების პოპულარიზაციის პროექტების კოორდინატორი:
tekle.kapanadze@iliauni.edu.ge
577 57 55 46
ანა კვანჭილაშვილი
ილიაუნის საზოგადოებასთან ურთიერთობის სამსახურის უფროსი
pr@iliauni.edu.ge

სამეცნიერო პიკნიკი 2015
2015-09-26 12:00
სამეცნიერო პიკნიკი ერთდღიანი ღონისძიებაა, რომელიც ღია ცის ქვეშ ტარდება ყოველწლიურად, ილიას სახელმწიფო უნივერსიტეტის ორგანიზებით, და რომლის მიზანია მეცნიერების სხვადასხვა დარგისა და მიმართულების ყველა ასაკის ადამიანისთვის სახალისო და მიმზიდველი ფორმით წარმოჩენა. ღონისძიების თანაორგანიზატორია ქალაქ თბილისის მერია.
სამეცნიერო პიკნიკი ერთადერთი მასშტაბური ღონისძიებაა საქართველოში, რომელიც მეცნიერების პოპულარიზაციას უწყობს ხელს მოსახლეობის ყველა ასაკობრივ ჯგუფში.

2012 წელს ილიაუნის სამეცნიერო პიკნიკს ჰყავდა 7 000-მდე დამთვალიერებელი;
2013 წელს ილიაუნის სამეცნიერო პიკნიკი გახდა ევროპული სამეცნიერო ღონისძიებების ასოციაციის (EUSEA) წევრი და დამთვალიერებელთა რაოდენობამ შეადგინა 13 000. სამეცნიერო პიკნიკზე, ილიაუნის ორგანიზებით, საქართველოში პირველად ჩატარდა ყველაზე მასშტაბური რობოტების თამაში.
2014 წელს, წინა წლებთან შედარებით, დამსწრეთა რაოდენობა გაიზარდა 15 000-მდე. სპეციალურად ამ დღისთვის მოწვეული იყო მსოფლიოში საუკეთესოდ აღიარებული ანიმატორი, რომელმაც ღონისძიების თითოეულ აქტივობას გაუწია მოდერაცია და უზრუნველყო დამსწრეთა ჩართულობა სახალისო სამეცნიერო აქტივობებში. 2014 წლის სამეცნიერო პიკნიკზე ჩატარდა რობოტების თამაში.

წლევანდელი სამეცნიერო პიკნიკი განახლებული პროგრამით 26 სექტემბერს გაიმართება ვაკის პარკში. მასში მონაწილეობის მიღება შეუძლიათ სკოლებს, უნივერსიტეტებს, არასამთავრობო ორგანიზაციებს, სამთავრობო უწყებებს და იმ ინსტიტუციებს, რომლებიც დაინტერესებულნი არიან მეცნიერების პოპულარიზაციით.
წლევანდელი სამეცნიერო პიკნიკის ფარგლებში, ილიაუნის ინოვაციურ გამოგონებათა გამოფენა გაიმართება. ინოვაციურ გამოგონებათა გამოფენა არის ხელოვნების, ხელოსნობის, ინჟინერიის, სამეცნიერო პროექტებისა და თვითნაკეთობების ფესტივალი, რომელიც ერთ დღეს, ერთ სივრცეში შეკრებს ტექნოლოგიების ენთუზიასტებს, გამომგონებლებს, ხელოსნებს, ინჟინრებს, სამეცნიერო კლუბების წევრებს, ავტორებს, მხატვრებს, ლექტორებს, სტუდენტებს, კომერციული გამოფენების ორგანიზატორებს, საინტერესო ბიზნესიდეების მაძიებლებსა და განვითარებისა და ინოვაციების მოყვარულებს მთელი საქართველოდან.
2015 წლის სამეცნიერო პიკნიკში მონაწილეობის მსურველების რეგისტრაცია დასრულებულია. დამატებითი ინფორმაციისთვის: sciencepicnic@iliauni.edu.ge
2015 წლის ინოვაციურ გამოგონებათა გამოფენაში მონაწილეობის მსურველებმა მარტივი სარეგისტრაციო ფორმა https://goo.gl/9XcCbr უნდა შეავსონ არაუგვიანეს 16 სექტემბრისა.
სამეცნიერო პიკნიკი 2014

Dr. Molecula-ს სახალისო-სამეცნიერო შოუ ილიაუნის სამეცნიერო პიკნიკზე
2015-09-26 14:00
26 სექტემბერს, ვაკის პარკში, ილიას სახელმწიფო უნივერსიტეტის სამეცნიერო პიკნიკზე, ისრაელიდან ერთსაათიანი პროგრამით ჩამოდის სამეცნიერო აქტივობების ცნობილი ანიმატორი Dr. Molecula.
Dr. Molecula – ყველა ასაკის ადამიანისთვის განკუთვნილი სახალისო-სამეცნიერო შოუს ავტორი – ატარებს შთამბეჭდავ ექსპერიმენტებს, რომელთათვისაც იყენებს ე. წ. ჩვეულებრივ ნივთებს; საგნებს, რომლებიც ყველას მოგვეპოვება სახლში და რომელთაც ყოველდღიურად მოვიხმართ. Dr. Molecula-ს შოუ თეატრალურ დადგმაა, რომელიც ეფუძნება ზუსტ სამეცნიერო ფაქტებს. შოუში ჩართვა მაყურებელსაც შეუძლია.
შოუს შესახებ დამატებითი ინფორმაციისთვის იხილეთ: www.drmolecule.com

ადგილმდებარეობა: ვაკის პარკი, ილიაუნის სამეცნიერო პიკნიკის მთავარი სცენა
დრო: 14:00-დან 15:00-საათამდე
